

OSNOVNA ŠOLA VELIKA DOLINA

Velika Dolina 30

8261 Jesenice na Dolenjskem

🕿 07 49 57 112

Štev.: 007-4/2022-1

Datum: 1. 7. 2022

**PRAVILA**

o prilagajanju šolskih obveznosti

za perspektivnega/vrhunskega športnika

za perspektivnega/vrhunskega mladega umetnika

**VSEBINA**

**1 SPLOŠNE DOLOČBE**

**2 PRIDOBITEV STATUSA**

**2.1 Pogoji za pridobitev statusa**

**2.2 Postopek za pridobitev statusa**

**2.3 Dodelitev statusa**

2.3.1 Komisija za preverjanje pogojev za dodelitev statusa

**3 PRILAGAJANJE ŠOLSKIH OBVEZNOSTI**

**3.1 Dogovor o prilagajanju šolskih obveznosti**

**3.2 Obiskovanje pouka in drugih dejavnosti**

**3.3 Načini in roki za ocenjevanje znanja**

**3.4 Obveznosti učenca in drugih udeležencev**

**3.5 Opravičevanje odsotnosti**

**4 MIROVANJE, PRENEHANJE IN ODVZEM STATUSA**

**4.1 Mirovanje statusa**

**4.2 Prekinitev statusa**

**4.3 Odvzem statusa**

**5 VODENJE EVIDENCE in HRAMBA PODATKOV**

**6 VARSTVO PRAVIC**

**6.1 Mediacija**

**6.2 Pritožba**

**7 KONČNE DOLOČBE**

Na osnovi 51. člena Zakona o osnovni šoli (Ur. l. RS, št. 81/06 UPB3, 102/07, 107/10, 87/11, 40/12-ZUJF in 63/13, v nadaljevanju ZOsn) in 49. člena Zakona o organizaciji in financiranju vzgoje in izobraževanja – ZOFVI (Ur. l. RS, št. 16/07 UPB5, 36/08, 58/09 (64/09 pop. in 65/09 pop.), 20/11, 40/12-ZUJF in 57/12- ZPCP-2D) je ravnateljica Anja Zevnik dne, 1. 7. 2022, sprejela

**P R A V I L A**

**o prilagajanju šolskih obveznosti**

**za perspektivnega in vrhunskega športnika oziroma mladega umetnika**

**1 SPLOŠNE DOLOČBE**

Osnovna šola s temi pravili ureja postopke za:

• pridobitev statusa,

• prilagajanje šolskih obveznosti,

• mirovanje, prenehanje in odvzem statusa,

• vodenje evidence in hrambo podatkov,

• varstvo pravic.

**2 PRIDOBITEV STATUSA**

Šola dodeli status učencu, če izpolnjuje vse pogoje, določene z zakonom in temi pravili. S statusom si učenec pridobi ugodnosti, ki jih šola in starši ali zakoniti zastopnik (v nadaljevanju: starši) opredelijo v pisnem dogovoru.

**2.1 Pogoji za pridobitev statusa**

Učenec lahko pridobi status:

• perspektivnega športnika,

• vrhunskega športnika,

• perspektivnega mladega umetnika,

• vrhunskega mladega umetnika.

**2.2 Postopek za pridobitev statusa**

Predlog za pridobitev statusa podajo učenčevi starši ali zakonit zastopnik (v nadaljevanju starši). Pisni predlog za dodelitev statusa z dokazili o izpolnjevanju pogojev oddajo razredniku ali v tajništvo šole.

Starši lahko vložijo predlog kadarkoli med šolskim letom, če učenec izpolnjuje predpisane pogoje.

K vlogi za pridobitev statusa:

a) **perspektivnega športnika** se priloži potrdilo o registraciji pri nacionalni panožni športni zvezi in potrdilo o tekmovanjih v uradnih tekmovalnih sistemih nacionalnih panožnih zvez;

b) **vrhunskega športnika** se priloži poleg prilog za pridobitev statusa perspektivnega športnika še potrdilo o doseženih vrhunskih športnih dosežkih mednarodne (evropske ali svetovne) vrednosti.

c) **perspektivnega mladega umetnika** se priloži potrdilo o udeleževanju na državnih tekmovanjih s področja umetnosti;

d) **vrhunskega mladega umetnika** se priloži potrdilo o doseganju najvišjih mest oziroma nagrad na državnih tekmovanjih s področja umetnosti.

Če vloga ni popolna (niso priložena vsa dokazila) ali ni razumljiva, se starše pozove k dopolnitvi vloge v roku **osmih dni.**

**2.3 Dodelitev statusa**

Šola dodeli učencu status za tekoče šolsko leto. O dodelitvi statusa odloči ravnatelj z odločbo v skladu z določili Zakona o splošnem upravnem postopku in temi pravili.

Pred odločitvijo o dodelitvi statusa si mora ravnatelj pridobiti:

• v prvem izobraževalnem obdobju **mnenje razrednika**,

• v drugem in tretjem izobraževalnem obdobju **poleg mnenja razrednika tudi mnenje oddelčnega učiteljskega zbora**.

**2.3.1 Komisija za preverjanje pogojev za dodelitev statusa**

Ravnatelj lahko imenuje tričlansko komisijo za preverjanje statusa v sestavi:

• učitelja športa oziroma glasbene ali likovne umetnosti,

• razrednik,

• svetovalni delavec.

Komisija pregleda vloge z dokazili in mnenja razrednikov (v prvem izobraževalnem obdobju) ali razrednikov in oddelčnih učiteljskih zborov (v drugem in tretjem izobraževalnem obdobju) in sprejme odločitev o dodelitvi statusa.

Odločitev z dokumentacijo preda ravnatelju v osmih delovnih dneh po prejemu vlog.

Ravnatelj izda odločbo najkasneje v 30 dneh po prejemu popolne vloge staršev. Odločba o dodelitvi statusa začne veljati z dnem, ko jo eden od staršev podpiše.

**3 PRILAGAJANJE ŠOLSKIH OBVEZNOSTI**

Učencu s statusom se prilagodijo šolske obveznosti s pisnim dogovorom.

**3.1 Dogovor o prilagajanju šolskih obveznosti**

Prilagajanje šolskih obveznosti se uredi s pisnim dogovorom med šolo in starši. Z dogovorom se učencu prilagodijo zlasti:

• čas upravičene odsotnosti od pouka in drugih oblik organiziranega dela,

• obveznosti učenca pri pouku in drugih oblikah organiziranega dela (vaje, referati, projektne (ipd.) naloge, obvezne izbirne vsebine, strokovne ekskurzije in drugo),

• načini in roki za ocenjevanje znanja oziroma izpolnjevanje drugih obveznosti,

• možnosti za opravljanje predmetnega izpita, če je neocenjen iz posameznih predmetov,

• druge medsebojne pravice in obveznosti.

Šola lahko učencem s statusom **vrhunskega športnika ali vrhunskega mladega umetnika** dodatno zagotovi pogoje za izobraževanje tako, da jim prilagodi vsebine, metode in oblike dela ter jim nudi različne oblike individualne pomoči.

Učencu se šolske obveznosti praviloma prilagodijo tako, da jih lahko opravi v posameznem ocenjevalnem obdobju.

Pisni dogovor o prilagajanju šolskih obveznosti se sklene in podpiše ob vročitvi odločbe. Podpisani izvod pisnega dogovora morajo starši vrniti v šolo v roku 8 dni.

Učenec ima vselej pravico povedati svoje mnenje v zvezi s statusom. Če med šolskih letom pride do sprememb, zaradi katerih ni mogoče izpolnjevati dogovorjenih obveznosti, se lahko dogovor spremeni oziroma dopolni.

**3.2 Obiskovanje pouka in drugih dejavnosti**

Učenec s statusom **perspektivnega športnika ali umetnika** lahko izostane:

• od rednega pouka največ eno pedagoško uro dnevno zaradi treninga ali vadbe, če poteka istočasno kot pouk,

•opraviči izostanek prvih dveh šolskih ur, če je imel prejšnji dan tekmo.

Učenec s statusom **vrhunskega športnika ali umetnika** lahko izostane:

• ves šolski dan, v primeru načrtovanih priprav pred tekmovanjem.

**3.3 Načini in roki za ocenjevanje znanja**

• Kljub statusu se lahko znanje učenca ustno ali pisno preverja (brez ocenjevanja).

• Za napovedano pisno/ustno ocenjevanje znanja se učencu s statusom opravičilo ne upošteva.

• Zaradi tekmovanja ali nastopa, ki ga je imel učenec prejšnji dan, se lahko naslednji dan opraviči učitelju pred začetkom šolske ure **največ dvakrat** **pri vsakem predmetu v** **posameznem ocenjevalnem obdobju**, kljub že dogovorjenemu terminu.

• Na pisno prošnjo staršev lahko učenec s statusom **vrhunskega športnika ali umetnika** ob zaključku rednega pouka opravlja predmetni izpit, če zaradi obremenitev v celem letu ni bil ocenjen oziroma je bilo ocenjevanje časovno nemogoče.

Ocene mora učenec dobiti v času **do 5 delovnih dni pred konferenco**. Po tem času ga lahko učitelj nenapovedano vpraša kadarkoli.

**3.4 Obveznosti učenca in drugih udeležencev**

Učenci in osebe, ki so vezane na status učenca, morajo izpolnjevati določene obveznosti.

Obveznosti učenca:

• vestno opravlja svoje šolske obveznosti,

• vse izostanke od pouka mora vnaprej napovedati,

• predstavlja šolo na tekmovanjih,

• v primeru odsotnosti ali povečanega obsega tekmovanj in nastopov, ki mu ne dovoljujejo redne priprave na pouk, se mora z učitelji dogovoriti za ustno ali pisno preverjanje ter ocenjevanje znanja,

• sodeluje pri dogovoru in oblikovanju načrta ocenjevanje znanja po ocenjevalnih obdobjih,

• v primeru nedoseganja standardov znanja pri določenem predmetu se mora na predlog učitelja redno udeleževati dopolnilnega pouka.

Obveznosti staršev:

• redno spremljajo uspeh in vedenje svojega otroka,

• redno obiskujejo govorilne/pogovorne ure, na katere jih povabi razrednik ali posamezni učitelj,

• se dogovorijo z učiteljem o morebitnih dodatnih urah pomoči učencu,

• redno in pravočasno opravičijo izostanke.

Obveznosti razrednika:

• v dnevniku primerno označi učence, ki jim je bil status dodeljen, jim preneha, miruje ali jim je odvzet,

• obvešča ravnatelja in starše o vseh kršitvah dogovora v zvezi s statusom,

• ravnatelju (ali komisiji, če jo je imenoval ravnatelj) posreduje pisna mnenja in predloge za mirovanje, prenehanje ali odvzem statusa,

• je skrbnik individualiziranega programa (ocenjevanja).

Obveznosti učiteljev:

• v primeru slabšega znanja vključijo učenca v dopolnilni pouk,

• v primeru napovedane daljše učenčeve odsotnosti ga obvestijo, katero učno snov bodo v času njegove odsotnosti obravnavali, po potrebi učno snov posredujejo učencu,

• v primeru večjega števila treningov, vadb, nastopov in tekmovanj se dogovorijo z učencem o času opravljanja pisnega in ustnega preverjanja znanja,

• usmerjajo učenca k nadaljnjemu delu ter ga navajajo na samostojno delo doma,

• skupaj z učencem pripravijo individualni načrt dela za preverjanje in ocenjevanje znanja,

• učencu s statusom vrhunskega športnika ali umetnika omogočijo dodatno posvetovanje.

Obveznosti ravnatelja:

• postopa in ukrepa v skladu z določili teh pravil,

• upošteva predloge učiteljev, staršev, učenca in trenerjev,

• obvesti starše, klub, društvo ali šolo o mirovanju, prenehanju ali odvzemu statusa učencu.

**3.5 Opravičevanje odsotnosti**

Učenec oziroma njegovi starši so dolžni upoštevati in opravičiti vsako odsotnost od pouka ali drugih obveznih dejavnosti.

Učenec oziroma njegovi starši so dolžni odsotnost od pouka ali drugih obveznih dejavnosti opravičiti v skladu s pravili šolskega reda.

Odsotnost učenca od pouka zaradi statusa se lahko opraviči le na podlagi pisnega opravičila staršev, kluba, društva ali šole, kjer se učenec dodatno izobražuje. Odsotnost nad 5 dni odobri ravnateljica.

**4 MIROVANJE, PRENEHANJE IN ODVZEM STATUSA**

Učencu lahko status miruje, mu preneha ali pa se mu odvzame.

**4.1 Mirovanje statusa**

Ravnatelj odloči o mirovanju statusa na pisni predlog in utemeljitev razrednika/učiteljskega zbora/ učitelja ali učenčevih staršev. Status miruje, dokler obstajajo razlogi, na podlagi katerih je odločeno mirovanje.

Razlogi za **mirovanje** statusa so lahko

• bolezen,

• poškodba ali

• drugi utemeljeni razlogi (neizpolnjevanje obveznosti iz pisnega dogovora).

Mirovanje statusa lahko predlagajo:

• razrednik,

• učiteljski zbor,

• učenčevi starši.

Pred odločitvijo o mirovanju statusa si **mora ravnatelj pridobiti mnenje:**

• razrednika v prvem izobraževalnem obdobju in

• razrednika in oddelčnega učiteljskega zbora v drugem in tretjem izobraževalnem obdobju.

Odločbo o mirovanju izda ravnatelj s sklepom v **osmih dneh** po prejemu utemeljenega pisnega mnenja.

Med mirovanjem statusa učenec ne more uveljavljati pravic, ki so mu bile dodeljene.

**4.2 Prekinitev statusa**

Učencu lahko prekine status, ki mu je bil dodeljen.

Status učencu preneha:

• na zahtevo učenčevih staršev,

• s potekom časa, za katerega mu je bil dodeljen,

• če prenehajo razlogi, zaradi katerih mu je bil status dodeljen,

• če ni več učenec šole, na kateri je pridobil status,

• če se mu status odvzame.

O prekinitvi statusa odloči ravnatelj s sklepom v **osmih dneh** po prejemu pisnega mnenja.

S prekinitvijo statusa učencu prenehajo vse pravice, ki so mu bile dodeljene.

Pred odločitvijo o prekinitvi statusa si mora ravnatelj pridobiti mnenje:

• razrednika v prvem izobraževalnem obdobju in

• razrednika in oddelčnega učiteljskega zbora v drugem in tretjem izobraževalnem obdobju.

**4.3 Odvzem statusa**

Učencu lahko šola odvzame status, če po svoji krivdi **ne izpolnjuje dogovorjenih obveznosti iz pisnega dogovora med šolo in starši.**

Predlog za odvzem statusa poda:

• razrednik

• učitelj

• učiteljski zbor.

O odvzemu statusa odloči ravnatelj s sklepom **v osmih dneh** po prejemu utemeljenega pisnega predloga.

Če je bil učencu odvzet status, ga lahko izjemoma ponovno pridobi, ko izpolni vse obveznosti iz dogovora. Učenec ponovno pridobi status po postopku za pridobitev statusa.

Druge kršitve šolskih pravil se obravnavajo oziroma sankcionirajo v skladu s temi pravili.

**5 VODENJE EVIDENCE in HRAMBA PODATKOV**

Evidenco o dodelitvi, mirovanju, prenehanju in odvzemu statusa vodi in hrani šolska svetovalna služba v skladu s Pravili o zbiranju in zavarovanju osebnih podatkov **eno leto po zaključku šolanja učencev.**

**6 VARSTVO PRAVIC**

Odločba o dodelitvi statusa oziroma dogovor o prilagajanju šolskih obveznosti je enako obvezujoč za vse, na katere se nanaša oziroma so ga podpisali.

Učenčevi starši lahko ob pridobivanju ali prenehanju statusa, med mirovanjem oziroma v zvezi z uveljavljanjem pravic in obveznosti iz statusa zahtevajo, da se odločitve preverijo, ali jim ugovarjajo, če menijo, da so v nasprotju z določbami teh pravil, odločbo, s sklenjenim dogovorom ali z drugim aktom oziroma predpisom.

**6.1 Mediacija**

Za miren in dogovoren način reševanja konfliktov in sporov med učenci, starši in delavci šole lahko šola predlaga postopek mediacije.

**6.2 Pritožba**

Zoper odločbo v zvezi s statusom je mogoča pritožba, ki jo vložijo učenčevi starši na šoli v **osmih dneh** po prejemu pisne odločbe oziroma **v tridesetih dneh od vložitve predloga za dodelitev statusa, če o predlogu ni bilo odločeno s pisnim aktom (molk organa).**

O pritožbi odloča **5-članska pritožbena komisija šole**, ki jo imenuje predsednik sveta šole za vsak posamezni primer posebej. Člani komisije za posamezni primer so trije predstavniki delavcev šole in dva zunanja člana (predstavniki staršev in strokovni delavci druge šole).

Če se v postopku ugotovi, da šola ni izpolnila dogovorjenih obveznosti, je dolžna učencu zagotoviti novo možnost, da jih opravi, oziroma mu na drug način prizna pravice.

Zoper odločitev komisije je dovoljen upravi spor z vložitvijo tožbe na Upravno sodišče RS v tridesetih dneh od prejema pisne odločitve pritožbene komisije.

**7 KONČNE DOLOČBE**

Ta pravila so bila objavljena na oglasni deski šole in uradni spletni strani šole dne 1. 7. 2022.

Pravila pričnejo veljati naslednji dan po objavi na oglasni deski in se uporabljajo od 2. 7. 2022 dalje.

Pravila se lahko spremenijo in dopolnjujejo po enakem postopku, kot so bila sprejeta.

Anja Zevnik, ravnateljica